Այս մէկը գործակցութեան առաջին օրինակը չէ միջ-կուսակցական գործակցութեան ծիրէն ներս: Արդարեւ, 1896ին, Վանի մէջ, Արմենական կուսակցութեան, Ս.Դ.Հնչակեան կուսակցութեան եւ Հ.Յ.Դաշնակցութեան ինքնապաշտպանութեան խումբերը, գլխաւորութեամբ արմենական Աւետիսեանի, հնչակեան Մարտիկի եւ դաշնակցական Պետոյի, միացեալ դիմադրութիւն ցուցաբերեցին թրքական ուժերուն դէմ: Դարձեալ Վանի մէջ էր, 1915ին, որ թրքական հայաջինջ նախայարձակման դէմ հաւաքական ինքնապաշտպանութիւն կազմակերպեցին հայկական երեք կուսակցութեանց զինեալ ուժերը, գլխաւորութեամբ Արմենակ Եկարեանի եւ Արամ Մանուկեանի: